Arnold van Gennep

Arnold van Gennep (Ludwigsburg, ai 23 di Avrîl 1873 – Bourg-la-Reine, 1957) al è stât un antropolic francês, tra i studiôs plui cognossûts di antropologjie dal Nûfcent; al à dât contribûts fondamentâi ae analisi dai rituâi di passaç, screant il studi sistematic inte etnografie europeane, e al à fondât il studi etnografic dal folclôr tant che dissipline academiche in France.

Arnold a van Gennep al è nassût in Gjermanie di famee di origjins olandesis, ma la mari, restade vedue, si è tornade a maridâ cuntun miedi francês intal 1879, e la famee si à trasferît duncje in Savoie.

Interessât aes culturis orientâls, si à iscrit al Melesson, ma al è restât deludût intal no cjatâ cors che a sodisfassi i siei interès complès; al à passât duncje ae École des Langues Orientales (dulà che al à studiât l'Arap) e dopo ae prestigjose École Pratique des Hautes Etudes, dulà che al à studiât Filologjie, Linguistiche, Egitologjie e culturis orientâls. Al è restât simpri une vore indipendent dai barons dal ambient academic francês, e al à scontât cheste sô autonomie cence otignî mai incarghis di docence intal so paîs, cundut dal lustri sientific cjapât intai agns.

Intal 1909 al publiche il so classic I rituâi di Passaç, il volum che al à puartât al centri de atenzion dai etnolics dal prin Nûfcent cheste classe di fenomens. Di là di un studi sistematic des diviersis fenomenologjiis dal rituâl di passaç (che al à aprofondît in diviersis culturis extraeuropeanis), van Gennep al à proponût ancje une analisi struturâl acude, dividint il rituâl intes fasis "disseparazion" (par es. funerâl), "margjin" (par es. impromission) e "agregazion" (par es. matrimoni).

Po dopo Victor Turner, studiôs des manifestazions dai rituâi, al torne a nomenâ lis trê fasis di van Gennep in "pre-liminârs" (disseparazion), "liminârs" (transizion) e "post-liminârs" (reintegrazion). Chest model al è calcolât ancjemò bon, e al ven doprât une vore a un secul di distance. Arnold van Gennep al cognòs intai rituâi l'insiemi di manifestazions che si ripetin in secuencis intal spazi e intal timp, e che a son impuartants par capî la struture des relazions des societâts che ju esprimin.
Van Gennep, Arnold